Tatiana Schlossberg

Tatiana Celia Kennedy Schlossberg (New York, Ameriketako Estatu Batuak, 1990eko maiatzaren 5a - 2025eko abenduaren 30a), Tatiana Schlossberg izenez ezaguna, estatubatuar ingurumen-kazetaria eta idazlea izan zen. Zientzia eta klima berri-emaile gisa lan egin zuen The New York Times egunkarian, eta beste hainbat hedabidetarako idatzi zuen, besteak beste, The Atlantic, The Washington Post, Vanity Fair eta Bloomberg News. 2019an Discreet Consumption: The Environmental Impact You Don't Know You Have (euskaraz: Kontsumo diskretua: duzun ingurumen-inpaktua) liburua argitaratu zuen Grand Central Publishing argitaletxearekin 2019an.

Tatiana Kennedytarren eta Bouviertarren familiako kidea zen. Yale Unibertsitatean graduatua, Ameriketako Estatu Batuetako Historian master-titulua lortu zuen Oxfordeko Unibertsitatean. 2025eko abenduaren 30ean hil zen leuzemia mieloide akutuak jota 35 urte zituela.

 Bizitza 

 Familia 
Tatiana Celia Kennedy Schlossberg 1990ean jaio zen New Yorkeko Lenox Hill-eko Ospitalean, Edwin Schlossberg diseinatzaile eta artistaren eta Caroline Kennedy abokatu eta diplomatizialariaren alaba. John Fitzerald Kennedy Ameriketako Estatu Batuetako 35. presidentearen biloba zen, Kennedy familiakoa, eta Bouvier familiako Jacqueline Kennedy (gero Onassis) lehen damarena. Bera eta haurrideak, Rose Schlossberg eta Jack Schlossberg, Manhattango Upper East Side delakoan hazi ziren batez ere, eta amaren aldeko amona Jacquelineren etxaldean ere eman zuten denbora dezente, Martha's Vineyarden. Schlossbergen aita Ukrainako jatorri askenaziko familia judu ortodoxo batekoa zen, eta bere ama jatorri irlandar, frantses, eskoziar eta ingeleseko katolikoa. Katoliko gisa hezi zuten, baina bere amak Hanukkah ere  erabiltzen zuen familiaren Gabonetako ospakizunetan.

 Heziketa 
Tatiana nesken Brearley eskolara joan zen Rose ahizparekin, eta, gero, Trinity Schoolera. 2008. urtean, Trinity Schoolen graduatu zen. Yale Collegen graduatu zen 2012an, Historiako lizentziatura batekin. Yaleko egonaldian, Schlossbergek The Yale Herald-entzat idatzi zuen eta, denborarekin, egunkariko editore buru bihurtu zen. Charles A. Ryskamp bidaia-beka jaso zuen, "esklabo iheslarien eta Ingalaterra Berriko kostaldeko amerikar tribu indigenen arteko harremanetik sortu ziren komunitateak esploratu zituen ikerketa-proiektu baterako, bereziki Martha's Vineyarden XIX. mendean".  Heldu nagusien Mace and Chain elkarteko kidea ere izan zen. Schlossbergek maistratasun bat lortu zuen Estatu Batuetako historian, Oxfordeko Unibertsitatean, 2014an.

 Ibilbidea 
Ikasketak egin ondoren, Schlossbergek Edgartown-eko (Massachusetts) Vineyard Gazette-n pasantia egin zuen, eta geroago Bergen konderriko (New Jersey) The Record udal erreportari bihurtu zen.
ezkerrera|thumb|225x225px|Schlossbergek bere amari begiratzen dio Australian Ameriketako Estatu Batuen enbaxadore gisa zin egiten zuenean, neba Jacken eskuinaldean.
2014an, The New York Times-eko udako pasante bihurtu zen, 10 asteko programa, normalean unibertsitateko graduatu berriei eta graduaurreko ikasle batzuei eskaintzen zitzaiena. Azkenik, Metro sailerako erreportari gisa kontratatu zuten. Urte horretan bertan, Central Parken aurkitutako hildako hartz txiki  bati buruzko artikulu bat idatzi zuen. 2024an, bere ahaide Rober F. Kennedy Jr.-k hartz-kumea bertan utzi zuela jakin zen. Errebelazioari erantzunez, Schlossberg-ek zera esan zuen: "Ordena-indarrek bezala, ez nekien nor zen arduraduna artikulua idatzi nuenean".

Schlossbergek zientzia- eta klima-erreportari gisa lan egin zuen Times egunkarirako, 2017an egunkaria utzi zuen arte. 2019an, bere debut liburua argitaratu zuen, Inconspicuous Consumption: The Environmental Impact You Don't Know You Have, 2019ko abuztuan Grand Central Publishing-ek plazaratua. 2020an, liburuak Ingurumen Kazetarien Elkartearen Rachel Carson Ingurumen Liburuaren Sarian lehenengo postua irabazi zuen.

Schlossbergek John F. Kennedy Liburutegian eta Presidentetza Museoan parte hartu zuen, Bostonen, eta bere amarekin, Caroline Kennedyrekin, egon zen Kennedyk Japonian eta Australian enbaxadore gisa hartu zituen konpromisoetan.
 Bizitza pertsonala eta heriotza 
Aitona John Fitzgerald Kennedyren hilketaren 50. urteurrenean, 2013an, Schlossbergek hitzaldi bat eman zuen eta lore-koroak jartzeko zeremonia batean parte hartu zuen Runnymede-n (Surrey) zuen monumentuan, 1965ean Elisabeth II.a Erresuma Batuko erreginak eta Jacqueline Kennedy amonak inauguratu zutena.

2017ko irailaren 9an, Schlossberg George Moran medikuarekin ezkondu zen, Martha's Vineyard-en bere familiaren lursailean. Unibertsitateko ikasle zirela ezagutu zuten elkar, Yalen. Bikoteak seme bat izan zuen, Edwin, 2022an jaioa, eta alaba bat, Josephine, 2024an jaioa.

2024an, alaba jaio eta berehala, leuzemia mieloide akutua diagnostikatu zioten Tatiana Schlossbergi. 2025eko azaroaren 22an, Schlossbergek The New Yorker-erako egindako saiakera batean azaldu zuen bere leuzemiak mutazio arraro bat garatu zuela, 3 inbertsioa izenekoa, eta horrek gaixotasuna era terminal bihurtzen zuela. Hezur-muinaren transplante batek, kimioterapiak eta CAR-T zelulekin egindako terapia entsegu klinikoak ez zuten leuzemiaren progresioa geldiaraztea lortu, eta medikuek urtebete geratzen zitzaiola jakinarazi zioten. Schlossberg 2025eko abenduaren 30ean hil zen, 35 urte zituela, leuzemia mieloide akutu horren ondorioz.
 Erreferentziak 

 Kanpo estekak 

Kategoria:Ameriketako Estatu Batuetako kazetariak
Kategoria:Kennedy familia
Kategoria:Manhattandarrak
Kategoria:Ameriketako Estatu Batuetako ekologistak
Kategoria:Estatubatuar juduak
Kategoria:Leuzemiaren ondorioz hildakoak
Kategoria:Anglo-estatubatuarrak
Kategoria:Frantziar estatubatuarrak
Kategoria:Irlandar estatubatuarrak
Kategoria:Eskoziar estatubatuarrak